སྤྱིར་ན་ང་ཚོར་ཆེས་མཁོ་བ་ནི་ལོ་གསུམ་ནས་དྲུག་བར་གྱི་བྱིས་པ་དག་གི་ཀློག་དེབ་དེ་ཡིན་ཡང་།ཨ་ནུ་དཔེ་ཚོགས་ཀྱི་དྲི་བ་ཁག་བཞི་བ་ཞེས་པའི་དྲིས་ལན་དང་པོར།ཕ་མ་དང་དགེ་རྒན་གྱིས་སྒྲ་དག་གསལ་གསུམ་གྱི་སྒོ་ནས་བཏོན་ཏེ་བྱིས་པར་ཉན་དུ་འཇུག་པ་དང་།དེ་ནས་བརྗོད་བྱ་མདོར་དྲིལ་ནས་གཏམ་རྒྱུད་ཀྱི་ཚུལ་གྱིས་བྱིས་པར་བཤད་པ་དེ་གཙོ་བོ་ཡིན་ལ།སྦྱོར་ཀློག་ཤེས་ཤིང་དོན་ལ་གོ་བ་ལོན་ཐུབ་པའི་བྱིས་པ་དང་གཞོན་ནུ་ཚོས་རང་ལྕོགས་ཀྱིས་བཀླག་ན་འཚམས་ཞེས་བཤད་འདུག་པ་བཞིན།ཕ་མ་དང་དགེ་རྒན་ཚོས་བྱིས་པའི་ཆེད་དུ་བཀླག་སྟེ་བྱིས་པར་གོ་རུ་འཇུག་པ་ཁོ་ན་ཡིན་ན་ནི་ང་ལ་བསམ་འཆར་དམིགས་བསལ་མང་པོ་མེད་ན་ཡང་།དཔེ་དེབ་འདི་ཤོག་ངོས་ང་གཅིག་དང་།ཐིག་ཕྲེང་མང་སར་བཅུ་དང་ཉུང་སར་ལྔ་འདུག་པ་བཞིན་ཡིག་གྲངས་ཀྱི་ངོས་ནས་མང་སར་བརྒྱ་ནས་བརྒྱ་དང་ལྔ་བཅུ་ལྷག་དང་ཉུང་སར་ལྔ་བཅུ་ནས་དྲུག་ཅུ་བར་འདུག་པ་འདི་བཞིན།ཕ་མ་དང་དགེ་རྒན་གང་ཞིག་གིས་བཀླག་དགོས་ཀྱང་དུས་ཚོད་རིང་པོར་མ་བཀླག་ན་ཚར་བ་ཞིག་མིན་པས་ཀློག་ཐེངས་གཅིག་གིས་ཀློག་དགོས་ཚེ་ལོ་གསུམ་ནས་དྲུག་བར་གྱི་བྱིས་པ་ཞིག་ལ་སུན་སྣང་ཏན་ཏན་སྐྱེ་རྒྱུ་ཡིན་པ་བཞིན།དཔེ་དེབ་མཐུག་དྲག་ཅིང་།ནང་དོན་མང་དྲག་པས་ཕ་མ་དང་དགེ་རྒན་དག་གིས་གཉའ་ཁྲི་བཙན་པོའི་སྐོར་ཆ་ཚང་བཤད་པའི་གོ་སྐབས་འདི་ཤིན་ཏུ་དཀའ།བྱིས་པས་དཔེ་ཆ་ཀློག་སྐབས་ངེས་པར་དུ་ཡོངས་སུ་ཀློག་མི་དགོས་པར་འདོད་པའི་བསམ་ཚུལ་དེ་སྐྱེ་སྲིད་པས་དེ་འདྲའི་ཕན་ཐོགས་པ་ཞིག་ཡིན་རྒྱུ་མ་རེད།ལོ་ན་སོན་པའི་བྱིས་པ་དག་ལ་དམིགས་པ་ཡིན་ན་ནི་ཚོན་ཁྲ་ཅན་གྱི་རི་མོ་སོགས་བཞག་ནས་འགྲོ་སོང་ཕོན་ཆེན་གཏོང་བ་ལ་དགོས་པ་ཆེར་མེད་དོ།།